L’atleta Ilias Fifa s’imposa a la Sant Silvestre del Masnou
L’esportista blaugrana ha estat el primer a arribar a meta després de completar els cinc quilòmetres amb un temps de 14’06”
L’atleta del FC Barcelona Ilias Fifa ha triomfat a la Sant Silvestre del Masnou. En la seva 34a edició, l’esportista d’origen magribí ha estat el més ràpid després de córrer els cinc quilòmetres de la prova en un temps de 14 min 06 s, un registre de rècord per a la cursa disputada a la localitat maresmenca.
Fifa s’ha imposat a la Sant Silvestre més tradicional de Catalunya i en la qual han participat més de 2.200 persones en la jornada festiva de Sant Esteve. En categoria femenina, la guanyadora ha estat Hasna Bahom, del club La Sansi.
Una trajectòria de mèrit
Aquest no és el primer trofeu que obté el jove de 24 anys amb el FC Barcelona. El 2011 va ser el primer a finalitzar la Jean Bouin i el 2012 va fer el mateix al Cros de Granollers. Aquest 2013 va acabar en tercer i segon lloc les proves respectives.